Exercici de competències municipals
Prioritats de les actuacions necessàries per a la gestió dels residus municipals de Catalunya
Mètodes i procediments de tractament i gestió dels residus municipals aplicables a cada zona
Bases generals d'actuació per programar, finançar i executar les activitats de gestió de residus municipals
Òrgan de coordinació de les actuacions de gestió de residus municipals
Desplegament dels mecanismes necessaris per assolir els objectius establerts en el Programa de gestió de residus municipals de Catalunya
Tractament de la fracció resta a les infraestructures de gestió de residus municipals
Subministrament d'informació sobre gestió de residus municipals
Aprovació del pla de desplegament de la recollida selectiva de la fracció orgànica
Seguiment dels plans de desplegament de la recollida selectiva de la fracció orgànica aprovats
Sol·licitud de distribució de la recaptació dels cànons sobre la disposició del rebuig dels residus municipals
Tramitació de la sol·licitud de distribució de la recaptació dels cànons sobre la disposició del rebuig dels residus municipals
Habilitació al conseller o consellera competent en matèria de medi ambient
L'article 6 del Text refós de la Llei reguladora dels residus, aprovat pel Decret legislatiu 1/2009, de 21 de juliol, disposa que el Govern ha d'elaborar un programa general de coordinació del conjunt d'accions necessàries adreçades a promoure la prevenció i la minimització dels residus i de la seva perillositat, la reutilització dels residus, la recollida selectiva de residus, el reciclatge i altres formes de valorització dels residus, la valorització energètica dels residus, la disposició del rebuig i la regeneració dels sòls i dels espais degradats, i a impedir la contaminació del sòl.
En el marc general establert per aquest programa, la Generalitat de Catalunya elabora programes específics per a les diferents fraccions de residus.
Amb la planificació de la gestió dels residus es contribueix a un acompliment efectiu de la jerarquia en la gestió, avançant cap a la societat del reciclatge en la qual es proposa evitar la producció de residus i fomentar la seva utilització com a recurs.
En el marc establert aquest Decret aprova el Programa de gestió de residus municipals de Catalunya (PROGREMIC), que d'acord amb el que estableix l'article 9 del Text refós de la Llei reguladora dels residus i el Text refós de la Llei municipal i de règim local de Catalunya té naturalesa de pla sectorial de coordinació.
El Programa de gestió de residus municipals de Catalunya estableix els objectius i mecanismes per acomplir els reptes assumits.
D'altra banda, la planificació de les infraestructures necessàries per assolir aquests objectius es troba al Pla territorial sectorial d'infraestructures de gestió de residus municipals aprovat mitjançant el Decret 16/2010, de 16 de febrer.
El nou Programa de gestió de residus municipals constitueix un dels instruments per donar resposta a les mancances detectades en l'àmbit de la gestió dels residus municipals i a les noves necessitats imposades per la normativa europea en l'àmbit dels residus municipals.
Entre aquestes darreres, la més important és l'obligació imposada a tots els estats membres en la Directiva 1999/31/CE de reduir progressivament, respecte als nivells abocats el 1995, les quantitats de residus municipals biodegradables destinades als dipòsits controlats (una reducció del 25% abans del 16 de juliol de 2006, del 50 % abans del 16 de juliol de 2009 i del 65% abans del 16 de juliol de 2016).
A més, el Decret preveu les obligacions dels ens locals pel que fa al desplegament de mecanismes per assolir els objectius establerts en el Programa, el tractament de la fracció resta a les infraestructures de gestió de residus municipals i el subministrament d'informació sobre gestió de residus municipals.
Cal posar de relleu la col·laboració que ha existit sempre entre la Generalitat i el món local en l'intercanvi d'informació, fet que ha forjat els fonaments del coneixement de la realitat en la gestió dels residus municipals que permeten que la tasca de planificació esdevingui una eina eficaç.
D'altra banda, es regula succintament el procediment per a l'aprovació del pla de desplegament de la recollida selectiva de la fracció orgànica i els cànons que graven la disposició del rebuig dels residus municipals.
En la tramitació del Programa s'ha realitzat l'avaluació ambiental preceptiva en els termes establerts en la normativa vigent.
D'aquesta manera, s'ha elaborat l'informe de sostenibilitat ambiental, s'han celebrat les consultes pertinents i s'ha elaborat la memòria ambiental.
El resultat d'aquests tràmits s'ha tingut en consideració en l'elaboració del Programa de gestió de residus municipals de Catalunya.
Per tot això, d'acord amb els dictàmens del Consell de Treball, Econòmic i Social de Catalunya i de la Comissió Jurídica Assessora, a proposta del conseller de Medi Ambient i Habitatge i d'acord amb el Govern,
D'acord amb l'article 53 del Text refós de la Llei reguladora dels residus, aprovat pel Decret legislatiu 1/2009, de 21 de juliol, tots els municipis han de prestar el servei de recollida selectiva de les diverses fraccions de residus, fent servir els sistemes de separació i recollida que s'hagin mostrat més eficients i que siguin més adequats a les característiques del seu àmbit territorial.
Els mètodes i els procediments de tractament de residus municipals han d'adaptar-se a les característiques i a les necessitats de cada zona, d'acord amb el Pla territorial d'infraestructures de residus municipals.
La programació, el finançament i l'execució de les activitats de gestió de residus municipals es porta a terme d'acord amb un pla de seguiment i un pla financer, en el marc del que estableixen els articles 6 i 8.
Es crea l'òrgan de coordinació de les actuacions de gestió de residus municipals en l'àmbit general de Catalunya i en relació amb cadascuna de les instal·lacions del Pla territorial sectorial d'infraestructures de gestió de residus municipals.
L'òrgan de coordinació de les actuacions de gestió de residus municipals està integrat pels següents membres:
a) El president o presidenta, que es designa pel president o presidenta de l'Agència de Residus de Catalunya.
b) Dos o dues vocals designats per l'Agència de Residus de Catalunya.
c) Tres vocals en representació dels ens locals, designats de la manera següent: un o una vocal per l'Entitat Metropolitana de Serveis Hidràulics i del Tractament de Residus, un altre o una altra vocal per l'Associació Catalana de Municipis i Comarques i un altre o una altra vocal per la Federació de Municipis de Catalunya.
d) El secretari o secretària, que designa l'Agència de Residus de Catalunya, amb veu i sense vot.
El règim de funcionament de l'òrgan de coordinació de les actuacions de gestió de residus municipals s'estableix en el reglament intern que el mateix òrgan aprovi.
De manera supletòria, és d'aplicació la normativa sobre procediment d'administració de la Generalitat.
D'acord amb el que disposa l'article 18.4 del Text refós de la Llei reguladora dels residus s'ha de crear una comissió de seguiment del funcionament de cadascuna de les instal·lacions de gestió de residus municipals d'interès general i estratègic previstes al Pla territorial sectorial d'infraestructures de residus municipals.
La comissió de cada instal·lació s'ha de crear a partir de l'inici de la seva activitat, a iniciativa de l'ens local titular de la competència de la gestió dels residus de l'àmbit territorial on aquesta estigui ubicada, qui ha de garantir la participació de l'Agència de Residus de Catalunya i de les organitzacions socials del mateix àmbit territorial.
Les normes de funcionament de la comissió de seguiment són les que el mateix òrgan aprovi i, de manera supletòria, s'aplica el que estableix la normativa de règim local per a les corporacions locals.
Els ens locals han de desplegar els mecanismes necessaris per assolir els objectius establerts en el Programa de gestió de residus municipals de Catalunya.
Amb caràcter general, els municipis han de destinar la fracció resta generada en el seu àmbit territorial a les infraestructures de gestió de residus municipals que prestin servei en l'àmbit territorial corresponent, d'acord amb el Pla territorial sectorial d'infraestructures de gestió de residus municipals, excepte que raons tècniques o ambientals aconsellin el seu tractament en una altra instal·lació, atesa la jerarquia de gestió establerta en el Decret legislatiu 1/2009.
En virtut del principi de cooperació entre administracions públiques, els ens locals han d'informar anualment a l'Agència de Residus de Catalunya sobre la gestió de residus realitzada en l'àmbit de les seves competències.
La informació ha d'incloure els codis i les descripcions dels residus recollits, així com les quantitats de cada codi, i ha de diferenciar els models de recollida implantats i les quantitats destinades a cada gestor final per a cada model de recollida.
El pla de desplegament de la recollida selectiva de la fracció orgànica previst en l'article 53 del Text refós de la Llei reguladora dels residus, aprovat pel Decret legislatiu 1/2009, de 21 de juliol, ha de ser aprovat per l'Agència de Residus de Catalunya.
Els ens locals encarregats de la prestació del servei de recollida selectiva de la fracció orgànica han de presentar a l'Agència de Residus de Catalunya la sol·licitud d'aprovació del pla de desplegament de la recollida selectiva de la fracció orgànica que hagin elaborat.
En la sol·licitud d'aprovació del pla de desplegament de la recollida selectiva de la fracció orgànica ha de constar la informació següent:
a) Declaració de l'estat actual de la recollida selectiva de la fracció orgànica.
b) Calendari de desplegament en relació amb les diferents fases del desplegament en població servida o generadors singulars servits, amb indicació de les dates de cada fase i fins al final del desplegament.
c) Actuacions necessàries per al desplegament total que es preveu realitzar i dates previstes per a la seva finalització.
L'obligació de presentar la sol·licitud d'aprovació del pla de desplegament de la recollida selectiva de la fracció orgànica s'ha de complir en el format que aprovi l'Agència de Residus de Catalunya i està disponible a la seu electrònica de l'Agència de Residus de Catalunya [URL].
En el cas que el municipi sigui l'ens competent en la gestió de la fracció orgànica, el desplegament previst s'avalua a l'àmbit municipal.
En el cas que un ens supramunicipal sigui el competent en la gestió de la fracció orgànica, el desplegament previst s'avalua a l'àmbit supramunicipal.
En el cas que les competències de la recollida selectiva de la fracció orgànica siguin diferents a les de recollida del rebuig, el desplegament previst s'avalua en l'àmbit de les competències de la recollida selectiva de la fracció orgànica.
L'Agència de Residus de Catalunya és l'ens encarregat de realitzar el seguiment del grau de compliment de les previsions de desplegament que es disposin en la resolució d'aprovació corresponent.
El procediment de distribució de la recaptació dels cànons sobre la disposició del rebuig dels residus municipals s'inicia amb la presentació per part de l'ens beneficiari del model de sol·licitud aprovat per l'Agència de Residus de Catalunya, previ reconeixement de la condició de beneficiari per part de l'Agència de Residus de Catalunya.
La sol·licitud es pot presentar en el registre general de l'Agència de Residus de Catalunya o als Serveis Territorials del Departament de Medi Ambient i Habitatge a Barcelona, a Girona, a Lleida, a Tarragona i a les Terres de l'Ebre, o en qualsevol de les formes que preveu la normativa aplicable sobre procediment administratiu de la Generalitat de Catalunya.
La sol·licitud de distribució de la recaptació dels cànons sobre la disposició del rebuig de residus municipals ha d'anar acompanyada de la documentació justificativa que escaigui, d'acord amb els conceptes de distribució sol·licitats, i segons els criteris de distribució aprovats anualment per la Junta de Govern per als Residus Municipals del Fons de Gestió de Residus.
El model de sol·licitud, el qual s'elabora d'acord amb els criteris de distribució que aprovi la Junta de Govern per als Residus Municipals del Fons de Gestió de Residus, i les taules annexes de càlculs justificatius, està disponible a la seu electrònica de l'Agència de Residus de Catalunya [URL].
El formulari esmentat ha de ser degudament emplenat de manera informàtica i signat per l'alcalde o alcaldessa, o pel representant legal de l'òrgan de govern quan el sol·licitant sigui un ens local, o pel president o presidenta quan el sol·licitant sigui un ens supramunicipal.
La documentació justificativa per a cadascun dels conceptes de distribució dels cànons i el termini per a presentar la sol·licitud de distribució de la recaptació dels cànons sobre la disposició del rebuig dels residus municipals es determinen anualment per la Junta de Govern per als Residus Municipals del Fons de Gestió de Residus i estan disponibles a la seu electrònica de l'Agència de Residus de Catalunya.
Només s'admet una sol·licitud de distribució de la recaptació dels cànons sobre la disposició del rebuig dels residus municipals per cada ens beneficiari.
La Junta de Govern per als Residus Municipals del Fons de Gestió de Residus pot acordar atorgar una bestreta a tots aquells ens locals o supramunicipals beneficiaris de la distribució de la recaptació dels cànons sobre la disposició del rebuig dels residus municipals, la qual es fa efectiva per l'Agència de Residus de Catalunya i es descompta de l'import definitiu a distribuir d'acord amb la resolució que posi fi al procediment.
La tramitació de les sol·licituds de distribució de la recaptació dels cànons sobre la disposició del rebuig dels residus municipals es regeix pel que estableix la normativa aplicable sobre procediment administratiu de la Generalitat de Catalunya.